**EGYÜTTMŰKÖDÉSI MEGÁLLAPODÁS**

amely létrejött egyrészről:

**Szombathely Megyei Jogú Város Önkormányzata** (9700 Szombathely, Kossuth Lajos u. 1-3) képviseletében eljár: Dr. Puskás Tivadar polgármester (a továbbiakban: Önkormányzat),

másrészről:

**Nyugat-magyarországi Egyetem** (9400 Sopron, Bajcsy-Zsilinszky u. 4. sz.) képviseletében eljár: Prof. Dr. Faragó Sándor, rektor (a továbbiakban: Egyetem),

együttesen: Szerződő felek

között, az alulírott helyen és napon az alábbi feltételekkel.

**I.**

**Előzmények**

Szerződő felek egyetértenek abban, hogy az Egyetem által fenntartott és működtetett Bolyai János Gyakorló Általános Iskola és Gimnáziuma a város meghatározó jelentőségű köznevelési intézménye. Előzőek miatt az Önkormányzat kiemelten fontosnak tartja, hogy egyetemi városként hozzájáruljon a pedagógusképzés gyakorlati feltételei biztosításában jelentős szerepet játszó Bolyai János Gyakorló Általános Iskola és Gimnázium hatékony és eredményes intézményi struktúrájának hosszú távú fenntartásához és biztonságos működtetéséhez.

Mindezek miatt a szerződő felek - az Önkormányzat és a Nyugat – magyarországi Egyetem Savaria Egyetemi Központja között 2013. július 1. napjától megkötött együttműködési megállapodáshoz kapcsolódóan - a közös célok megvalósítása szolgálatában, a kölcsönös érdekeken alapuló partnerség elvei mentén, az alábbiakban állapodnak meg.

**II.**

1. Az Egyetem által fenntartott és működtetett Bolyai János Gyakorló Általános Iskola és Gimnázium a város olyan köznevelési intézménye, amely a város oktatásügyében kiemelkedően fontos szerepet játszik, és amelyben a diákok közel 80%-a szombathelyi illetőségű. Figyelemmel az előző körülményekre, és annak érdekében, hogy az intézmény jelenlegi, hatékony és eredményes struktúrája a jövőben fenntartható legyen, az Önkormányzat 2014. évtől kezdődően évi 20 millió forint összegig támogatást biztosít az intézmény szombathelyi illetőségű diákjainak étkezési költségeihez. Az Önkormányzat 2013. évre vonatkozóan az intézmény szombathelyi illetőségű diákjainak étkezési költségeihez időarányosan 8 millió forint összegig támogatást biztosít.
2. Az Önkormányzat a támogatást havonta, a tárgyhónapot követő hónap utolsó napjáig, a Bolyai János Gyakorló Általános Iskola és Gimnáziumban az étkezést biztosító szolgáltató által kiállított számla ellenében utalja közvetlenül a szolgáltató részére. Az Egyetem vállalja, hogy az étkezéshez biztosított önkormányzati támogatás teljes összegét az étkezést biztosító szolgáltatóra engedményezi, és erre vonatkozóan a szolgáltatóval és az Önkormányzattal külön megállapodást köt.

**III. Egyéb rendelkezések**

1. Jelen megállapodást a szerződő felek 2013. július 1. napjától határozatlan időtartamra kötik azzal, hogy a megállapodás módosítását bármelyik fél kezdeményezheti. A megállapodás módosítására előzetes egyeztetést követően, mindkét fél egyetértése esetén kerül sor.

2. Szerződő felek jelen megállapodás teljesítése során egymással együttműködnek.

3. Szerződő felek megállapodnak abban, hogy jelen megállapodást bármelyik fél, indokolás nélkül, 3 hónapos felmondási idővel, év végével írásban mondhatja fel.

4. Jelen megállapodásban nem szabályozott kérdésekben a Ptk. és az egyéb hatályos jogszabályok rendelkezései az irányadók.

5. Szerződő felek a megállapodást egybehangzóan értelmezték, és mint akaratukkal mindenben egyezőt, jóváhagyólag írták alá.

6. Jelen megállapodás 4 példányban készült és 2 számozott oldalt tartalmaz.

**Szombathely, 2013. június „ ”**

|  |  |
| --- | --- |
| ………………………………….**Dr. Puskás Tivadar** | ………………………………….**Prof. Dr. Faragó Sándor** |
| Szombathely Megyei Jogú Város polgármestere | rektor |

Záradék:

Jelen együttműködési megállapodást Szombathely Megyei Jogú Város Közgyűlése a …/2013. (VI.19.) Kgy. számú határozatával hagyta jóvá.